राशन कार्ड के लिए पार्षद सहित लोगों ने शुरू की भूख हड़ताल
राशनकार्ड में व्याप्त गड़बड़ियों के विरुद्ध वार्ड संख्या 36 की पार्षद सुमन देवी अनिश्चितकालीन भूख हड़ताल पर बैठ गई। झरिया के देशबंधू सिनेमा हॉल के समीप मंच बनाकर बजाब्ता कार्यक्रम शुरू हो गया। पार्षद के समर्थन में करीब एक दर्जन से भी अधिक राजनैतिक दल, स्वयंसेवी संगठन, समाज के लोग उतर गए। समर्थन में भाजपा के मीडिया प्रभारी राहुल पांडेय, अंत्योदय चेतना के उदय कुमार, नवल सिंह, प्रकाश राउत, पप्पू कुमार वर्मा भी भूख हड़ताल पर बैठ गए हैं। इनके समर्थन में जय हिन्द सेना, जय हिन्द सेना निगरानी समिति के राहुल केसरी, सुनील तुलस्यान, अशोक केसरी, भाजपा, झामुमो, मारवाड़ी युवा मंच आदि उतर गए हैं। कार्यक्रम के दौरान हस्ताक्षर अभियान चलाया गया। समाचार लिखे जाने तक प्रशासन की ओर से भूख हड़ताल तुड़वाने के लिए कोई पहल नहीं की गई थी। इसको लेकर आमजनों में आक्रोश था।
उपायुक्त के निर्देश पर मंगलवार की रात सागरी बराल झरिया पहुंची। भूख हड़ताल पर बैठी पार्षद सुमन देवी से हड़ताल समाप्त कर देने की अपील की। इधर पार्षद लिखित आश्वासन की मांग पर डटी रही। सीओ का कहना था कि वे लिखित रूप से कुछ भी नहीं दे सकती। वे वरीय अधिकारियों के पास मांग को रखेंगे। अंतत: मामला नहीं सुलझा और सीओ वापस लौट गयी।
राशन कार्ड के मुद्दे पर झरिया में भूख हड़ताल पर बैठी पार्षद सुमन देवी।
पार्षद सुमन देवी ने कहा कि जिन गरीबों के घर का चूल्हा सरकार से मिलने वाले राशन से चलता था वैसे लोगों का नाम सूची में नहीं पाकर उनकी आंखें नम हो जाती है। कहा कि खाद्य सुरक्षा अधिनियम के तहत अंतिम व्यक्ति तक लाभ पहुंचाने की योजना थी, लेकिन यहां पर प्रशासनिक लापरवाही, दलाल और अधिकारियों के गठजोड़ के कारण योजना सफल नहीं हो पा रही है। कई बार एसडीओ से लेकर एमओ से शिकायत कर चुके हैं। उनके पास भूख हड़ताल के सिवा कोई रास्ता नहीं बच गया था। उन्होंने सात मुद्दों पर सरकार से जल्द से जल्द कार्यवाई करने का अाग्रह किया। उन्होंने कहा कि खाद्य आपूर्ति मंत्री के बयान के अनुसार जो जिस श्रेणी में आते हैं उन्हें उस श्रेणी का लाभ मिले। आंदोलन में शिव अग्रवाल, अनिष सिंह, मोतीलाल विश्वकर्मा, अरुण जायसवाल, पप्पू गुप्ता आदि मौजूद थे।
hin_Deva hin_Deva hin_Deva hin_Deva hin_Deva